རང་རེ་གངས་ཅན་བོད་ལ་ནི་གོང་དུ་བརྗོད་པ་བཞིན་སྔ་རབས་ལོ་པཎ་ཚོའི་སྐུ་དྲིན་གྱིས་སྒྲ་རིག་གི་གཞུང་ལུགས་གྲངས་མཐའ་མེད་པ་ཡོད་ལ།སྒྲིག་ལུགས་དང་ཁྲིད་ཐབས་སོགས་ཆ་ཐམས་ཅད་ནས་མི་རིགས་གཞན་གྱི་སྒྲ་གཞུང་ལས་ཁྱད་དུ་འཕགས་ཤིང་དགེ་མཚན་ཆེ་ཞེས་ཤེས་ནས་སྨྲ་བ་དག་གིས་ཡང་ཡང་གསུངས་ཤིང་།དོན་གྱིས་ཀྱང་ལེགས་སྦྱར་གྱི་ཡི་གེ་ནི་བོད་ཀྱི་ཡི་གེ་གཉིས་པ་ལྟ་བུར་བགྲང་ཆོག་པ་ཞིག་རེད་སྙམ།རྐྱེན་དབང་དུ་མའི་དབང་གིས་དུས་རབས་ཉི་ཤུ་བའི་དུས་དཀྱིལ་ཙམ་ནས་བོད་དར་སྒྲ་རིག་ལའང་ཤས་མི་བཟོད་པའི་ཉམས་རྒུད་བྱུང་མོད།གངས་ལྗོངས་མཁས་པའི་དབང་བོ་རྗེ་དམུ་དགེ་བསམ་གཏན་རྒྱ་མཚོ་ཚང་དང་།ཀ་ཙན་དབྱངས་གསུམ་དང་པཱ་ཎི་བ་བཅས་ཀྱི་ཁྲིད་རྒྱུན་ཆ་ཚང་བཞུགས་པའི་མཁན་པོ་ཁྲོ་རི་ཚེ་རྣམ་ཚང་།རྗེ་བཙུན་ཚེ་ཏན་ཞབས་དྲུང་ཚང་།རྩིས་རམས་པ་བསམ་འགྲུབ་རྒྱ་མཚོ།དུས་འཁོར་བ་སྨད་སོག་བཛྲ་ཚང་དང་ཤེས་རབ་ཆོས་འཕེལ་ཚང་སོགས་ཀྱིས་རིན་ཆེན་གསེར་ལས་ལྷག་པའི་རིག་གཞུང་འདིའི་རྒྱུན་མཐུད་དེ་ཁྲིད་སྤེལ་རྒྱ་ཆེར་གནང་ཞིང་།སྤྱི་ལོ་༡༩༨༥ལོར་ནུབ་བྱང་མི་རིགས་སློབ་གྲྭའི་ཞིབ་འཇུག་སློབ་མའི་སློབ་ཚན་ཞིག་ཏུ་གཏན་འཁེལ་གྱིས་ཁྲིད་སྤེལ་བྱས་པ་སོགས་འཕེལ་རྒྱས་དགའ་རབ་བྱུང་ཡང་།ད་ལྟ་ཞིབ་འཇུག་སློབ་མའི་ཐོག་མའི་རྒྱུགས་གཞིར་སྒྲ་རིག་སྐོར་གྱི་ཚན་པ་འགའ་རེ་ཡོད་པ་ལས་གཞན་དངོས་སུ་ཁྲིད་སྤེལ་བྱེད་ཀྱིན་མེད་ལ།ད་ནི་ཐོག་མའི་རྒྱུགས་གཞིའི་ནང་ནས་ཀྱང་རྒྱང་ཕུད་གཏོང་རྩིས་བྱེད་བཞིན་པ་ཐོས།ལྷག་པར་དུ་གཞོན་རབས་པ་མང་བོ་ཞིག་གིས་སྒྲ་རིག་པ་ནི་མི་རིགས་གཞན་པ་ཞིག་གི་གཞུང་ཡིན་པས་བོད་ལ་འབྲེལ་བ་མེད།གལ་ཏེ་ཡོད་ཀྱང་ནང་བསྟན་ཆོས་ལུགས་ཀྱི་དགོངས་དོན་རྟོགས་པའི་ལག་ཆ་ཙམ་རེད་ཅེས་བྱུང་རྒྱལ་དུ་སྨྲ་བར་བྱེད་དོ༎དེ་ནི་བྱིས་པའི་ཀུ་ཅོ་དང་སྨྱོན་པའི་ལབ་བརྡོལ་ཙམ་ལས་གཞན་ཅི་ཡང་མིན་ཏེ།སྒྲ་རིག་པ་ནི་ནང་བསྟན་ཆོས་གཞུང་གི་དགོས་མཁོ་ཙམ་མ་ཡིན་པའི་རིག་གནས་སྤྱི་ལ་ཆུ་དང་འོ་མའི་ངང་ཚུལ་གྱིས་འབྲེལ་ཞིང་འཛམ་གླིང་མི་རིགས་ཁྲོད་ངོམ་རིན་ཡོད་པའི་དགོས་འདོད་ནོར་བུ་ཞིག་ཡིན་པ་ཤེས་གལ་ཆེ་སྟེ།ང་ཚོའི་སུམ་རྟགས་དག་གསུམ་སོགས་བརྡ་སྤྲོད་གཅིག་བུའི་ཐད་ནས་བཤད་ནའང་།སྒྲ་གཞུང་གི་དབྱངས་གསལ་མཚམས་སྦྱོར་གྱི་ཚུལ་ཤེས་ན་རྗེས་འཇུག་གི་ནུས་པས་རྣམ་དབྱེ་དང་ཚིག་ཕྲད་སོགས་འདྲེན་པའི་ཆོས་ཉིད་རྟོགས་པར་འགྱུར་ལ།སྒྲ་གཞུང་གི་དབྱངས་སྲོག་ཞུགས་ཀྱི་རྣམ་བཞག་ཤེས་ན་བོད་སྐད་དུ།རྗེས་འཇུག་བཅུ་བོ་མ་ཞུགས་ན༎མིང་གཞན་སྦྱོར་བ་ཡོད་མི་སྲིད་པའི་དཀའ་གནད་རང་སེལ་དུ་འགྲོ།སྒྲ་གཞུང་གི་བྱིངས་སྒྲུབ་ཀྱི་ངང་ཚུལ་རྟོགས་ན་མིང་གཞིའི་ཡི་གེ་སུམ་ཅུར་རྗེས་འཇུག་བཅུ་ཅིའི་ཕྱིར་འཇུག་ཅིང་སྦྱོར་བའི་རྒྱུ་མཚན་ཤེས།སྒྲའི་རྐྱེན་ལ་བྱང་ན་སྔོན་འཇུག་ལྔ་བོ་གང་རུང་ཞུགས་པའི་སྟོབས་ཀྱིས་བྱ་བྱེད་ལས་གསུམ་དང་བདག་གཞན་དུས་གསུམ་གྱི་ཁྱད་པར་འབྱུང་ཚུལ་ལ་ངེས་ཤེས་རྙེད།བྱིངས་ལས་མིང་དུ་སྒྲུབ་པར་བྱེད་པའི་ཀྲྀཏྲའི་སྦྱོར་བ་ལས་རྟགས་མཚུངས་དང་སྒྲ་མཚུངས་ཀྱི་དབང་གིས་མིང་མཐུན་ལྷན་ཅིག་ཏུ་སྦྱོར་ཚུལ་སོགས་ཀྱང་རྟོགས་པར་ཕན།སྒྲའི་ཉེར་བསྒྱུར་དང་དེ་ཕན་ཅི་རིགས་ལས་མིང་ཚིག་གི་ཐོག་མཐའ་བར་གསུམ་གང་རུང་དུ་སྦྱར་ན་དོན་ཞིག་སྟོན་ལ།དེ་ལྟར་མ་སྦྱར་བར་སྤྱི་བམ་ཞིག་ལས་དོན་གསལ་བོར་མི་སྟོན་པའི་ཚིག་ཕྲད་ཀྱི་ངོ་བོ་དང་འཇུག་པའི་རྣམ་བཞག་ཤེས།བྱེད་ཅན་གཉིས་དང་མིང་ལས་ཚིག་ཏུ་བསྒྲུབ་པར་བྱེད་པའི་མིང་ལེ་སྟེ།སྐྱེས་པའི་རྟགས་དབྱངས་མཐའ་ཅན་དང་བུད་མེད་ཀྱི་རྟགས་དབྱངས་མཐའ་ཅན།མ་ནིང་གི་རྟགས་དབྱངས་མཐའ་ཅན།སྐྱེས་པའི་རྟགས་ཧ་སའི་མཐའ་ཅན།བུད་མེད་ཀྱི་རྟགས་ཧ་སའི་མཐའ་ཅན་།མ་ནིང་གི་རྟགས་ཧ་སའི་མཐའ་ཅན་རྣམས་ཀྱི་སྦྱོར་ཚུལ་ལེགས་པར་ཤེས་ན་རྣམ་དབྱེ་བརྒྱད་ཀྱི་ཁྱད་པར་དང་གོ་དོན་ལ་ནང་བྱན་ཆུད་པར་འགྱུར།སྒྲའི་ཚིག་སྡུད་ཀྱི་ཆོ་ག་ལས་བོད་ལའང་མིང་ཚིག་དག་གི་ཡན་ལག་དང་ཆ་ཤས་ཕྲད་དང་རྣམ་དབྱེ་སོགས་བསྡུས་ཏེ་ཚིག་འབྲུ་ཉུང་བར་བྱས་ནའང་ཚིག་རྒྱས་པའི་དོན་རྣམས་མ་ཚང་བ་མེད་པར་སྟོན་ཐུབ་པའི་སྐད་ཆའི་སྒྱུ་རྩལ་ཡོད་པའི་ཆོས་ཉིད་རྗེན་འཆར་དུ་འོང་།སྒྲ་གཞུང་དུ་དབྱངས་ཀྱིས་དམན་པ་ཕ་རོལ་ཏུ་ཡང་དག་པར་སྦྱོར་བ་ལས་བོད་ལ་རྩེག་འདོགས་ཀྱི་རིག་འཕྲུལ་བྱུང་བའི་གསང་བ་རྙེད།རྒྱ་གར་གྱི་རྣམ་དབྱེ་ཡིན་ན་ཚིག་ཡིན་པས་ཁྱབ་ཀྱང་བོད་ལ་མ་ཁྱབ་པ་དང་།རྒྱ་གར་གྱི་ཡི་གེར་རིང་ཐུང་དང་ལྕི་ཡང་གི་རྣམ་བཞག་ཡོད་ཀྱང་བོད་ལ་མེད་པ།རྒྱ་གར་གྱི་རྣམ་དབྱེར་ནང་གསེས་ཉེར་གཅིག་ཡོད་ཀྱང་བོད་ལ་བརྒྱད་ཀྱིས་ཆོག་པ།རྒྱ་གར་ལ་དབྱངས་གསལ་ལྔ་བཅུ་དགོས་ཀྱང་བོད་ལ་དབྱངས་གསལ་སོ་བཞིས་མི་འདང་བ་མེད་ཚུལ་སོགས་དཔྱིས་ཕྱིན་པར་ཤེས་ན།སློབ་དཔོན་ཐོན་མིས་བོད་ཡིག་བཟོ་བའི་ཁོངས་རྒྱ་གར་གྱི་སྒྲ་རིག་པར་བཅོལ་ཀྱང་དབྱངས་ལ་འཕྲི་བསྲེ་གཉིས་དང་གསལ་བྱེད་ལ་འཕྲི་སྣོན་གཉིས་མཛད་དགོས་བྱུང་བ་སོགས་ཀྱི་དཀའ་གནད་མང་བོ་ཞིག་ཀྱང་རང་སེལ་དུ་འགྲོ་བ་ཡིན་ནོ༎